Mihai Pintilii și Elias Charalambous au fost felicitați pentru câștigarea campionatului, însă o parte importantă din staff a rămas Thomas Neubert, preparatorul fizic care a devenit o vedetă în România ca urmare a performanțelor pe care le-a obținut alături de Reghecampf în perioada 2012-2014.
Ei doi au câștigat atunci două titluri de campioni, au dus echipa în fazele eliminatorii din Europa League și în grupele Champions League. Neubert a făcut ca rolul preparatorului fizic să devină unul foarte important și în România. El s-a întors la FCSB în urmă cu patru ani fără să mai aibă același succes.
Abia acum a câștigat campionatul, alături de Pintilii și de Charalambous, după ce fusese colaborator și al celorlalți tehnicieni care s-au perindat prin club în perioada aceasta. Neubert a ajuns, așadar, la al treilea titlu de campion al României. Succesul lui e remarcabil, din moment ce singurul antrenor principal din competiție care îl depășește e Dan Petrescu.
”Bursucul” a participat la cele cinci titluri la rând pe care le-a luat CFR și a mai câștigat unul cu Unirea Urziceni. La Cluj există și un preparator fizic mai titrat decât este Neubert. Cristian Dragotă a lucrat în Gruia în toată perioada aceasta în care vișiniii au dominat campionatul.
El a bifat toate cele cinci titluri ale Clujului și a mai avut o contribuție mică în campionatul pe care CFR l-a câștigat în 2012. Dragotă era atunci asistent al preparatorului fizic principal, italianul Paolo Potocnik. Specialistul a colaborat în Gruia și cu Edi Iordănescu în cele două mandate pe care le-a avut actualul selecționer.
Pentru că Iordănescu l-a considerat foarte bun l-a luat cu el și la echipa națională. Clubul i-a permis să lucreze part-time pentru FRF și l-a păstrat în continuare full-time. Dragotă a contribuit, așadar, și la calificarea echipei naționale la Campionatul European din Germania, pe lângă rezultatele pe care le-a înregistrat la CFR.
Importanța preparatorilor fizici e luată în seamă și la nivelul cel mai înalt din fotbal. După ce Real Madrid a obținut calificarea în finala Champions League în care o va întâlni pe Dortmund a devenit un star Antonio Pintus. De obicei un personaj de rang secundar, preparatorul fizic de la Real a ajuns să fie pomenit foarte des în media.
Pintus e a 9-a oară într-o finală a UCL! Echipele lui care au prins ultimul act: Juventus de trei ori, Monaco, Real Madrid de cinci ori! El a ajuns la Real fiindcă l-a adus Zidane, care îi fusese elev la Juventus. Activitatea italianului le-a câștigat încrederea tuturor din club și el a continuat să lucreze la Madrid și după ce Zinedine a plecat de acolo.
În decembrie 2023, Antonio Pintus a avut o întâlnire cu Florentino Perez. Președintele a ținut să anunțe după aceea în media că preparatorul fizic italian nu depinde de Ancelotti și de ceilalți membri ai staff-ului. ”El are un contract pe viață aici, acordul nu expiră niciodată, nu contează când pleacă antrenorii!” a fost promisiunea lui Perez.